﻿ पाकिस्‍तान में इतिहास रचने को तैयार हिंदू महिला, PPP के टिकट पर लड़ेंगी चुनाव
पाकिस्‍तान में इतिहास रचने को तैयार हिंदू महिला, PPP के टिकट पर लड़ेंगी चुनाव
Updated Feb 06, 2018 | 13:33 IST | टाइम्स नाउ डिजिटल
अगर वह चुनाव जीत जाती हैं तो पाकिस्तान में सीनेटर बनने वाली पहली हिन्दू महिला होंगी।
कृष्णा कुमारी एक सामाजिक कार्यकर्ता के तौर पर PPP में शामिल हुई थीं। (फोटो साभार : द न्‍यूज)
कराची : पाकिस्‍तान में सिंध प्रांत के थार में रहने वाली एक हिन्दू महिला कृष्णा कुमारी यहां की राजनीति में इतिहास रचने की तैयारी में है। पाकिस्तान पीपुल्स पार्टी (PPP) ने उन्‍हें सीनेट चुनाव के लिए उम्मीदवार बनाया है। अगर वह चुनाव जीत जाती हैं तो पाकिस्तान में सीनेटर बनने वाली पहली हिन्दू महिला होंगी।
PPP ने उन्‍हें नागरपार्कर जिले से उम्‍मीदवार बनाया है। वह स्‍वतंत्रता सेनानी रूपलो कोहली के परिवार से ताल्‍लुक रखती हैं और एक सामाजिक कार्यकर्ता के तौर पर अपने भाई के साथ PPP में शामिल हुई थीं। बाद में उन्हें बेरेनो से यूनियन काउंसिल का अध्यक्ष बनाया गया।
कृष्‍णा कुमारी ने कहा कि उन्होंने अपने नामांकन-पत्र दाखिल करने के लिए सभी आवश्यक तैयारी पूरी कर ली है। उन्‍होंने कहा कि वह महिलाओं के सशक्तिकरण और अल्‍पसंख्‍यक समुदाय के लिए हमेशा काम करती रहेंगी।
पाकिस्‍तान को सता रहा है CPEC पर हमले का डर, भारत पर उठाई उंगली
कृष्‍णा कुमारी ने बताया कि PPP के अध्‍यक्ष बिलावल भुट्टो और पार्टी की नेता फरयाल तालपुर ने कुछ दिनों पहले ही उन्‍हें फोन कर चुनाव लड़ने के बारे में उनसे बात की। थार से पीपीपी सांसद महेश कुमार मलानी ने भरोसा जताया कि कृष्‍णा कुमारी इस चुनाव में जीत दर्ज करेंगी।
सामाजिक कार्यकर्ता के तौर पर सक्रिय कृष्‍णा कुमारी ने थार और अन्‍य इलाकों में हाशिये पर जी रहे समाज के लोगों और दबे-कुचले शोषित वर्गों के लिए काम किया। उन्‍होंने कहा कि वह आगे भी इस दिशा में काम करती रहेंगी।
उनका जन्म एक गरीब किसान परिवार में वर्ष 1979 में हुआ था और उनके परिवार के सदस्यों ने एक जमींदार की एक निजी जेल में करीब तीन वर्ष गुजारे। 16 साल की उम्र में ही उनकी शादी हो गई थी, तब वह नौवीं की पढ़ाई कर रही थीं। हालांकि उन्होंने अपनी पढाई जारी रखी और वर्ष 2013 में उन्होंने सिंध विश्वविद्यालय से समाज शास्त्र में मास्टर्स की डिग्री हासिल की।
देश-दुनिया की राजनीतिक खबरें INDIA NEWS IN HINDI पर पढ़ें, देश भर की अन्य खबरों के ल‍िए बने रह‍िए TIMES NOW HINDI के साथ। देश और दुन‍िया की सभी खबरों की ताजा अपडेट के ल‍िए जुड़िए हमारे FACEBOOK पेज से।